**גלעד רבינוביץ** (נולד ב-27 ביולי 1961, ט"ו באב תשכ"א) הוא מנכ"ל בענף המחשוב בישראל. היה יו"ר אייס קנה ובנה, דירקטור במספר חברות ומנכ"ל מפלגת העבודה.

ביוגרפיה
--------

גלעד רבינוביץ נולד וגדל בנס ציונה, בן לאביטל וליליה רבינוביץ. סבא של סבתו מצד אביו, ראובן לרר, ייסד את המושבה נס-ציונה ב-1883, וסבו מצד אביו, אברהם רבינוביץ, איש העלייה השנייה, הקים את המושב נטעים, היה המוכתאר הראשון שלו וכתב בעיתונים "הפועל הצעיר" ו"דבר".

שיחק כדורסל בקבוצת הנוער של הפועל נס ציונה ואחר-כך בקבוצת הבוגרים של בית"ר נס ציונה, אחר-כך שיחק באליצור ראשון לציון. שירת בצה"ל ב־1979–1989, והשתחרר בדרגת רב-סרן. בתום שירותו הצבאי החל לעבוד בבית התוכנה אלעד מערכות. בשנת 1991 מונה למנכ"ל החברה.

כיהן כמנכ"ל קבוצת מלם (2000-1996), המונה מספר חברות בנות. במסגרת התפקיד הנפיק בבורסה לניירות ערך בתל אביב את חברת האם ואת אחת מהחברות הבנות.
בשנים 2000–2001 היה מנכ"ל נטוויז'ן ובחמש השנים שלאחר מכן, שימש יו"ר מועצת המנהלים של רשת "ACE קנה ובנה" וכן דירקטור בחברות אוברסיז, מ.פ.ל. שידורי קשת, קלי ועוד. הוא שב לתפקיד מנכ"ל קבוצת מלם (2006-2001) ובשנת 2002 הקים במסגרת מלם את חברת מטרופולינט.
בשנים 2006–2007 שימש מנכ"ל החברה לאוטומציה, המספקת שירותי מחשוב הפועלת בעיקר במגזר המוניציפלי.
כיהן כמנכ"ל EDS Israel and Mediterranean ‏(2010-2007), ניהל את פעילות EDS בתחומי מיקור חוץ (בזמנו הייתה החברה הגדולה בעולם בתחום) ופרויקטים בישראל וכן בטורקיה, יוון, מרוקו ואלג'יר.

ב-2010 הקים את חברת ITStrategy, העוסקת במערכות מידע, והוא הבעלים ומנכ"ל החברה מאז.
מיוני 2019 ועד אוקטובר 2021 היה מנכ"ל קבוצת SQLink.
בתחילת 2019 מונה לדירקטור בבנק מזרחי טפחות והוא יו"ר ועדת הטכנולוגיה והחדשנות בו.

בתחילת 2022 הקים עם עוד שלושה שותפים את הסארטאפ ג'ובוויספר (JobWhisper), שיצר פלטפורמה להרחבת מעגלי גיוס עובדים לחברות וארגונים.

כיהן בתפקיד נשיא לשכת מנתחי מערכות מידע בישראל. החל מ-2010 ועד 2023 היה דירקטור ב"צופן - מרכזי טכנולוגיה עילית", עמותה שמטרתה שילוב עובדים מהמגזר הערבי בתעשיות מתקדמות. החל מ-2021 הוא יו"ר המכינה הקדם צבאית בארי.

ב-2004 נבחר על ידי המגזין "אנשים ומחשבים" כאחד משלושים המשפיעים בענף ה-IT בישראל.

ב-2003 ייסד תנועה חברתית התנדבותית בשם "שוהם בתנופה", ששמה לה כמטרה לקדם נושאים חברתיים עם דגש על נושא החינוך. ב-2003 הוא כיהן כסגן ראש המועצה ללא שכר והחזיק בתיק החינוך במועצת שוהם. בתקופת כהונתו העפילה שוהם לצמרת שיעור מקבלי הבגרות בישראל והובילה בשילוב תלמידים עם צרכים מיוחדים במערכת החינוך הרגילה.

ב-2011 נבחר למזכיר סניף מפלגת העבודה בשוהם. ב-2015 מונה על ידי יושב ראש מפלגת העבודה, יצחק הרצוג, למנכ"ל מפלגת העבודה. בפברואר 2017 זכתה מפלגת העבודה בפרס "מצטייני המחשוב 2016‏ IT Awards" של אנשים ומחשבים.

החל מ-2015, מרצה במסלול לתואר שני בחוג למנהל עסקים בקריה האקדמית אונו.

התמודד פעמיים, ב-2018 וב-2024, על ראשות המועצה המקומית שוהם, אך לא נבחר.

רבינוביץ הוא בעל תואר ראשון בכלכלה מאוניברסיטת בר-אילן ותואר שני בלימודי ארץ-ישראל מאוניברסיטת חיפה.

גלעד רבינוביץ הוא גרוש ואב לשלוש בנות.

ספרו
----

* **ניהולוגיה: ניהול - תאוריה ויישום** (ביחד עם ד"ר איתי שילוני), הוצאת כתר בשיתוף עילמור ספרים, 2006.

קישורים חיצוניים
----------------

* ויקישיתוף מדיה וקבצים בנושא **גלעד רבינוביץ** בוויקישיתוף
* 

* אתר האינטרנט הרשמי של גלעד רבינוביץ
* יהודה קונפורטס, אז למה לו פוליטיקה עכשיו?, באתר אנשים ומחשבים, 6 ביולי 2016
* יהודה קונפורטס, בכיר ההיי-טק גלעד רבינוביץ' מונה למנכ"ל מפלגת העבודה, באתר אנשים ומחשבים, 16 ביוני 2015
* שוקי שטאובר, "בריאיון עם גלעד רבינוביץ, מנכ"ל החברה לאוטומציה", 2006
* אלי שמעוני, התפטר גלעד רבינוביץ, מנכ"ל קבוצת מלם, באתר ynet, 21 ביוני 2006
* גיא גרימלנד, גלעד רבינוביץ' - המנכ"ל החדש של החברה לאוטומציה, באתר TheMarker‏, 24 באוקטובר 2006
* שמוליק שלח, ‏לקראת המיזוג עם HP: גלעד רבינוביץ' פורש מניהול EDS ישראל, באתר גלובס, 26 ביולי 2009
* חדש במפלגת העבודה: קורס ייחודי המכשיר אנשים להנהגה ברשויות המקומיות, באתר וואלה!‏, 1 בנובמבר 2016

הערות שוליים
------------

1. ↑  "EDS: תרבות השירות כנכס אסטרטגי" (ריאיון עם גלעד רבינוביץ), IT מגזין, 2008, עמ' 14-12
2. ↑  גלעד רבינוביץ מונה למנכ"ל EDS ישראל, באתר TheMarker‏, 18 בנובמבר 2007
3. ↑  מה הופך עיר לחכמה ובמה מתחילים?, 26 בנובמבר 2018
4. ↑  גיא גרימלנד, גלעד רבינוביץ' - המנכ"ל החדש של החברה לאוטומציה, באתר הארץ, 24 באוקטובר 2006
5. ↑  אורי ברקוביץ', גלעד רבינוביץ', מנכ"ל EDS ישראל, פורש מתפקידו, באתר הארץ, 26 ביולי 2009
6. ↑  יוסי הטוני, גלעד רבינוביץ מונה למנכ"ל קבוצת SQLink, באתר אנשים ומחשבים, 6 ביוני 2019
7. ↑  יהודה קונפורטס, ‏גלעד רבינוביץ', מנכ"ל SQLink – פורש, באתר "אנשים ומחשבים", 24 באוקטובר 2021
8. ↑  דירקטוריון בנק מזרחי טפחות
9. 1 2  גלעד רבינוביץ מודיע: אתמודד לראשות מועצת שוהם, אבן שהםנט, 24 במרץ 2023
10. ↑  "30 המשפיעים", שבועון אנשים ומחשבים, גיליון 1127, 22 בנובמבר 2004, עמ' 49
11. ↑  טלילה נשר, "שוהם וכוכב יאיר במקום הראשון, בני ברק וביתר עילית בתחתית הרשימה", באתר הארץ, 22 באוגוסט 2012
12. ↑  מורן זליקוביץ', היישוב המוביל בזכאות לבגרות: שוהם, באתר ynet, 4 ביולי 2007
13. ↑  דנה ויילר-פולק, "שוהם מובילה בשילוב תלמידים עם מוגבלויות, חולון דורגה במקום האחרון", באתר הארץ, 1 באפריל 2012
14. ↑  יהודה קונפורטס, אז למה לו פוליטיקה עכשיו?, "אנשים ומחשבים", 6 ביולי 2016
15. ↑  מנחם מרום, פרויקט של מפלגת העבודה זכה בפרס בתחרות מצטייני המחשוב 2016 "IT Awards" של אנשים ומחשבים, באתר IT Portal‏ 22 בינואר 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305721805171
* SUDOC: 12997059X
* VIAF: 207230037
* WorldCat: viaf-207230037

 |